Gemeenskap geskok ná ‘plaasaanvallers’ vrygelaat is(Foto: Yolandi Kruger) Die drie vermeende rowers wat op 24 Julie in hegtenis geneem is nadat hulle vermoedelik op ‘n plaas buite Ottosdal, Noordwes, waar Sarel en Hannetjie van Zyl woon, toegeslaan het, is skaars twee weke later op ŉ waarskuwing vrygelaat. Die familie en gemeenskap is hewig ontsteld daaroor en voel geregtigheid moet geskied. Volgens Henry Mamothame, woordvoerder van die Nasionale Vervolgingsgesag (NVG) in Noordwes, is die drie verdagtes, onderskeidelik 19, 23 en 27 jaar oud, op 4 Augustus op ’n waarskuwing vrygelaat, nadat hulle in die hof verskyn het vir aansoek om borgtog. Mamothame sê die ondersoekbeampte het nie die borgtogaansoek teengestaan nie. Die staat het gevra dat borgtog betaal moet word, maar die hof het hulle toe net op waarskuwing vrygelaat. Die verdagtes het geen borgtog betaal nie. “Volgens die inligting in die polisie se dossier is niemand aangerand nie en was dit nie ŉ plaasaanval nie. Die saak is uitgestel vir verdere ondersoek, aangesien die identiteit van die beskuldigde deur middel van ’n uitkenningsparade vasgestel moet word,” sê Mamothame. Maroela Media het vroeër berig drie mans het die betrokke dag omstreeks 09:00 op die plaas aangekom terwyl Sarel nog gelê en slaap het. Sarel was in daardie stadium siek in die bed. Die mans het die tuinier by die watertenk vasgebind en ’n vuurwapen op hom gerig. Hulle het daarna die huis binnegegaan. Die drie mans het die kamers van die huis ingevaar en die kaste deursoek. Een van hulle het iets in een van die kamers laat val, wat Sarel laat wakker skrik het. Toe hy sy oë oopmaak, het die mans by die kamerdeur gestaan. Hy het sy vuurwapen, wat langs hom op die bedkassie gelê het, gegryp, maar het eers gesukkel om die vuurwapen uit die holster te kry. Die aanvallers het net daar in hul spore omgedraai en uit die huis gevlug. Sarel het opgespring en met die vuurwapen die mans agternagesit. Hy het buite skote in die lug afgevuur. Die verdagtes het weggekom, maar is net voor 12:00 deur lede van die gemeenskap, boere en die polisie aangekeer. Die polisie het nog nie die verdagtes se vuurwapen gevind nie. Volgens ŉ familielid wat op voorwaarde van anonimiteit met Maroela Media gesels het, is die familie geskok en ongelukkig dat die verdagtes reeds op vrye voet is. Sarel het self aan Maroela Media sy misnoeë oor die situasie uitgespreek. Hy sê hy probeer nog die trauma van die aanval verwerk. “Dit is maar ’n skok op jou lyf,” sê hy. ’n Verteenwoordiger van die Ottosdal-911-noodgroep, wat gehelp het om die aanvallers vas te trek, vertel boere en lede van die gemeenskap wat mense se veiligheid op die hart dra, het Dinsdag met die Lichtenburg-polisie vergader om duidelikheid te kry waarom die verdagtes vrygelaat is. Hulle gaan eerskomende Maandag weer ’n vergadering met die polisie hou om planne in te stel oor die opskerping van landelike veiligheid. Die verteenwoordiger sê die Ottosdal-911-noodgroep doen ook alles van sy kant om veiligheid te verseker. “Ons doen ’n beroep op die mense en boere van die gemeenskap om paraat, oplettend en wakker te wees. Ons vra hulle om vinnig ’n noodkreet uit te reik as hulle enigsins in gevaar voel of onraad merk.” Die 911-noodgroep het ook ’n datastelsel ingestel sodat boere die groep so vinnig moontlik in kennis kan stel oor ’n moontlike aanval.